Едгар Алън По
Сватбена балада

Превод от английски: Евгения Панчева, 1996

chitanka.info

С халка сега съм аз

и със венец в косите.

Брилянт и скъп атлаз

са цели в моя власт

и кой така честит е?

Обича ме жениха,

но тупкат ми гърдите,

че в клетвата му тиха

камбани глас извиха

за оня, що убиха

там долу край върбите

и толкова честит е.

Той с думи утеши ме,

целуна ми косите.

И унес тих обви ме

и в гробен кът свали ме.

Делорм, любимо име,

там толкова честит е!

Да, бяха туй словата,

що свързваха душите

макар без клетва свята,

без вярност във сърцата.

Но шепне ми халката:

„Кой толкова честит е?“

Знак златен е халката —

кой друг така честит е?

Да можех да прогледна,

но сън слепи очите.

Кърви душата бедна,

пред стъпката поредна.

Във къщата си ледна

дали Делорм честит е?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.